Document ID: 32004R2044

ΚΑΝΟΝΙΣΜΌΣ (ΕΚ) αριθ. 2044/2004 ΤΗΣ ΕΠΙΤΡΟΠΉΣ
της 29ης Νοεμβρίου 2004
για τον καθορισμό των συντελεστών προσαρμογής που θα εφαρμοστούν στην ποσότητα αναφοράς κάθε παραδοσιακού εμπορευόμενου στο πλαίσιο των δασμολογικών ποσοστώσεων A, B και Γ κατά την εισαγωγή μπανανών για το έτος 2004
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (1), και ιδίως το άρθρο 20,
τον κανονισμό (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα (2),και ιδίως το άρθρο 5 παράγραφος 3,
Εκτιμώντας τα ακόλουθα:
(1)
Το άρθρο 4 παράγραφος 1 του κανονισμού (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα, ορίζει τη μέθοδο υπολογισμού της ποσότητας αναφοράς για κάθε παραδοσιακό εμπορευόμενο Α/Β και Γ για τα έτη 2004 και 2005 με βάση τη χρήση των πιστοποιητικών εισαγωγής για τους εμπορευομένους αυτούς στη διάρκεια ενός έτους αναφοράς.
(2)
Σύμφωνα με τις εκθέσεις των κρατών μελών, στο πλαίσιο του άρθρου 5 παράγραφος 2 του κανονισμού (ΕΚ) αριθ. 896/2001, το σύνολο των ποσοτήτων αναφοράς που προσδιορίζονται έτσι για το έτος 2004, ανέρχεται σε 2 197 147,342 τόνους για όλους τους παραδοσιακούς εμπορευόμενους Α/Β και σε 630 713,105 τόνους για όλους τους παραδοσιακούς εμπορευόμενους Γ.
(3)
Κατά παρέκκλιση από το άρθρο 5 παράγραφος 3 του κανονισμού (ΕΚ) αριθ. 896/2001, ο κανονισμός (ΕΚ) αριθ. 2036/2003 της Επιτροπής, της 19ης Νοεμβρίου 2003 (3), δεν έχει ορίσει, προσωρινά, τους συντελεστές προσαρμογής που εφαρμόζονται στην ποσότητα αναφοράς των παραδοσιακών εμπορευομένων στο πλαίσιο των δασμολογικών ποσοστώσεων A/B και Γ για το έτος 2004, προκειμένου να επιτραπεί η θέσπιση των καταλλήλων μέτρων που θα αποδειχθούν αιτιολογημένα για τη διαχείριση ειδικών καταστάσεων εξαιρετικής ανάγκης και προκειμένου να ληφθούν υπόψη οι τρέχουσες δικαστικές διαδικασίες.
(4)
Τελικά, για το έτος 2004, ποσότητες ύψους 5 731,658 τόνων και 5 642,248 τόνων αποδεικνύονται διαθέσιμες για τις δασμολογικές ποσοστώσεις A/B και Γ, αντιστοίχως. Κατ’ εφαρμογήν του άρθρου 5 παράγραφος 3 του κανονισμού (ΕΚ) αριθ. 896/2001, πρέπει να καθοριστεί ένας συντελεστής προσαρμογής ο οποίος θα εφαρμόζεται στην ποσότητα αναφοράς κάθε παραδοσιακού εμπορευομένου, σε καθεμιά από τις δύο κατηγορίες εμπορευομένων A/B και Γ και να καταργηθεί ο κανονισμός (ΕΚ) αριθ. 2036/2003.
(5)
Πρέπει να προβλεφθεί η έκδοση πιστοποιητικών εισαγωγής έως το όριο των διαθεσίμων ποσοτήτων.
(6)
Οι διατάξεις του παρόντος κανονισμού πρέπει να αρχίσουν να ισχύουν αμέσως, προκειμένου να καταστεί δυνατή η έκδοση πιστοποιητικών εισαγωγής το συντομότερο δυνατόν.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης της Μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τις δασμολογικές ποσοστώσεις A/B και Γ που προβλέπονται στο άρθρο 18 του κανονισμού (ΕΟΚ) αριθ. 404/93, ο συντελεστής προσαρμογής που προβλέπεται στο άρθρο 5 παράγραφος 3 του κανονισμού (ΕΚ) αριθ. 896/2001 καθορίζεται για το έτος 2004, σε:
-
για κάθε παραδοσιακό εμπορευόμενο A/B: 1,00261·
-
για κάθε παραδοσιακό εμπορευόμενο Γ: 1,00894.
Οι αρμόδιες αρχές των κρατών μελών ανακοινώνουν στους ενδιαφερόμενους εμπορευόμενους τις ποσότητες αναφοράς που προσαρμόστηκαν κατ’ εφαρμογήν του παρόντος άρθρου το αργότερο έως τις 3 Δεκεμβρίου 2004.
Άρθρο 2
Οι εμπορευόμενοι μπορούν να υποβάλουν αιτήσεις για την έκδοση πιστοποιητικού στις 7 και 8 Δεκεμβρίου 2004.
Επί ποινή απόρριψης, οι αιτήσεις για την έκδοση πιστοποιητικού εισαγωγής που υποβάλλονται από έναν παραδοσιακό εμπορευόμενο δεν μπορούν να αφορούν ποσότητα ανώτερη από τη διαφορά μεταξύ της ποσότητας αναφοράς, όπως κοινοποιήθηκε κατ’ εφαρμογήν του άρθρου 1 παράγραφος 1, και του αθροίσματος των ποσοτήτων των σχετικών με τα πιστοποιητικά εισαγωγής που του χορηγήθηκαν για το 2004.
Οι αρμόδιες εθνικές αρχές εκδίδουν τα πιστοποιητικά εισαγωγής δίχως καθυστέρηση.
Άρθρο 3
Ο κανονισμός (ΕΚ) αριθ. 2036/2003 καταργείται.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Νοεμβρίου 2004.

Labels: 3
17